...    ছুটি পেয়ে নুটুবাবু খুশি হয়ে কাশী যান,    সাথে বুড়ি শ্বাশুড়ির মেজো মার মাসি যান;    পাড়ার কুঁদুলে বুড়ি এলোকেশে দাসী যান;    হীরু জ্যাঠা, নীলু খুড়ো, ছিরু পাকড়াশী যান।        সাত মেয়ে সাথে এক থুথথুরি বুড়ি যান;    খোঁড়া জগু, ন্যাড়া শিবু, ট্যারা  সেজো-খুড়ি যান;    কালা নুলো রাতকানা নকুল ভাদুড়ী যান;    হাবাগোবা জবুথবু মোট জনকুড়ি যান।        নুটুতো ব্যাপার দেখে রীতিমতো ক্ষেপে যান;--    যাত্রীরা সকলেই তাঁরি ঘাড়ে চেপে যান।    হাওড়ায় যেতে সবে ঠেলাগাড়ি চড়ে যান;    হুড়মুড় করে শেষে ফুটপাতে পড়ে যান।        হাউমাউ রবে তাঁরা কেঁদে ধরাশায়ী হন,    শ্বাশুড়ির মেজো-জার মাসি রেগে কাঁই হন।    বাহন শ্রীনুটু রায় দোষী হন না-ই হন,    এই দুর্ঘটনায় তবু তিনি  দায়ী হন।        কেঁদে কেটে বুড়োবুড়ি যেন খোকাখুকি হন;    এলোকেশী এলোকেশে এসে মারমুখী হন।    হাসি চেপে নটবর মুখে দুখে-দুখী হন;--    মাফ চেয়ে কোনমতে হাঁফ ছেড়ে সুখী হন।        এইভাবে নুটুরায় সঙ্কটে পার হন;--    সেই দিনই পুনরায় বাড়ি থেকে বার হন;    এইবার যাঁর সাথে গিয়ে কাশীবাসী হন,    তিনি তাঁর দিদিমার সইমার মাসি হন।    ...